
PRIJEDLOG PROGRAMA POTPORE ZA POTICANJE RJEŠAVANJA STAMBENOG PITANJA I UNAPREĐENJE UVJETA STANOVANJA MLADIH OBITELJI I MLADIH NA PODRUČJU OPĆINE DONJA DUBRAVA
















Na temelju članka 35. Zakona o lokalnoj i područnoj (regionalnoj) samoupravi (“Narodne novine” broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) i članka 30. Statuta Općine Donja Dubrava („Službeni glasnik“ Općine Donja Dubrava br. 9/18, 4/20 i 4/21) Općinsko vijeće Općine Donja Dubrava na svojoj 9. sjednici, održanoj dana 16.09.2026. godine, usvojilo je 
PROGRAM POTPORE ZA POTICANJE RJEŠAVANJA STAMBENOG PITANJA I UNAPREĐENJE UVJETA STANOVANJA MLADIH OBITELJI I MLADIH NA PODRUČJU OPĆINE DONJA DUBRAVA
1. UVOD 
Stanovanje je važna ljudska potreba, a stan/kuća je velika materijalna vrijednost svakog domaćinstva. 
Na području svake socijalne i demografske politike u fokusu zanimanja mora biti stanovanje i intervencije koje jedinice lokalne i regionalne samouprave poduzimaju u rješavanju stambenih potreba svojih građana, pogotovo mladih obitelji s većim brojem djece. 
Općina Donja Dubrava ovim Programom potpore za poticanje rješavanja stambenog pitanja i unapređenje uvjeta stanovanja mladih obitelji i mladih na području Općine Donja Dubrava u 2026. godini (u daljnjem tekstu: Program) poduzima jednu od mjera za poticanje rješavanja stambenog pitanja i unapređenje uvjeta stanovanja mladih obitelji s većim brojem djece, te namjerava pomoći svom stanovništvu u rješavanju stambene problematike. 
Pojedini izrazi u smislu ovoga Programa imaju sljedeće značenje: 
· obitelj je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno; 
· dijete je osoba do navršene 18-te godine života
· samohrani roditelj je roditelj koji sam skrbi za svoje dijete i uzdržava ga; 
· jednoroditeljska obitelj je obitelj koju čine dijete, odnosno djeca i jedan roditelj; 
· izvanbračna zajednica je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi (traje najmanje 3 godine, a kraće ako je u njoj rođeno zajedničko dijete ili ako je nastavljena sklapanjem braka), 
· samac je onaj koji živi sam, bez bračnog ili izvanbračnog druga i bez djece. 
· nekretnina je čestica zemljine površine, zajedno sa svime što je s njom trajno spojeno na površini ili ispod nje
· rekonstrukcija stambenog prostora je izvođenje građevinskih zahvata kojima se mijenjaju njen obujam, gabariti, nosivi elementi ili tehničko rješenje. Tim se postupkom utječe na stabilnost i ispunjavanje temeljnih zahtjeva građevine, a često uključuje nadogradnju, dogradnju ili značajne promjene tlocrta i namjene. U pravilu zahtijeva građevinsku dozvolu i glavni projekt.
· Komunalna infrastruktura podrazumijeva aktivnosti na opremanju građevinskog zemljišta ishođenje i izvedba priključaka na komunalnu i energetsku infrastrukturu odnosno opremanje građevinskog zemljišta priključcima struje, vode, plina i kanalizacije
2. STANOVNIŠTVO NA PODRUČJU OPĆINE DONJA DUBRAVA 
Prema rezultatima Popisa stanovništva 2021. godine, na području Općine Donja Dubrava živi ukupno 1.657 stanovnika. 
3. CILJ I KORISNICI PROGRAMA 
Ciljevi demografskog razvoja mogu se preciznije odrediti kao obnavljanje naselja kroz poboljšanje društvene i tehničke (komunalne) infrastrukture, ublažavanje i ispravljanje negativnih demografskih tendencija osiguranjem prirodnog kretanja i migracijskih tokova, osiguranjem ravnomjernog razmještaja stanovništva u prostoru i poboljšanjem standarda življenja. Demografski cilj treba realizirati zadržavanjem postojećeg i povratkom iseljenog posebno mlađeg stanovništva, poticanjem povećanja broja članova obitelji te istovremenim stvaranjem uvjeta školovanja i rada u mjestu stanovanja (poljoprivreda, obrtništvo i poduzetništvo, mala i srednje velika industrija, trgovina i usluge). Treba stimulirati ostanak mlađih osoba u radno - aktivnoj dobi te stvarati uvjete za imigracijska kretanja. Nastavno na navedeno, a obzirom da je Općina Donja Dubrava ruralna sredina potreba je prvenstveno potaknuti mlade obitelji i mlade koji se bave poljoprivredom da ostanu živjeti u ruralnom području i proizvode hranu, ali i daju usluge u tom području. 
Korisnici mjere iz ovog Programa su mladi i mlade obitelji. 
Mladom obitelji u smislu ovog Programa, smatra se zajednica koju čine bračni ili izvanbračni drugovi, pod uvjetom da jedan od bračnih/izvanbračnih drugova nije navršio 40 godina života u godini raspisivanja javnog poziva, djeca i drugi srodnici koji zajedno žive, privređuju, ostvaruju prihod na drugi način i troše ga zajedno te da svoje stambeno pitanje rješavaju stjecanjem vlasništva nad nekretninom iz ovog programa po prvi puta. 
Mladom obitelji smatra se i jednoroditeljska obitelj koju čine dijete, odnosno djeca i jedan roditelj ili samohrani roditelj koji nije navršio 40 godina života u godini raspisivanja javnog poziva, pod uvjetom iz prethodnog stavka. 
Mladima se smatraju osobe (samci) koje nisu u bračnoj, odnosno izvanbračnoj zajednici u dobi od 18 do 40 godina u trenutku podnošenja prijave te da svoje stambeno pitanje rješavaju po prvi put. 
Nisu prihvatljivi korisnici ovog Programa koji su već ostvarili potporu Općine Donja Dubrava za rješavanje svog stambenog pitanja, niti se za jednu nekretninu može dodijeliti potporu više puta. 
Na javni poziv za korištenje mjere iz ovog Programa mogu se javiti mladi i mlade obitelj, koji ispunjavaju slijedeće uvjete: 
· državljani Republike Hrvatske, 
· da je jedan od bračnih ili izvanbračnih drugova mlađi od 40 godina života u godini raspisivanja javnog natječaja 
· za samca, da je u dobi od 18 do 40 godina života u godini raspisivanja javnog natječaja 
· da samac ili svaki od bračnih ili izvanbračnih drugova, koji po prvi puta rješava stambeno pitanje stjecanjem prava vlasništva, nema u vlasništvu ili suvlasništvu drugu obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske 
· da samac ili svaki od bračnih ili izvanbračnih drugova koji rješavaju stambeno pitanje nemaju građevinsko zemljište ni drugi stambeni objekt na području Republike Hrvatske ili da isto nisu prodali, darovali ili na bilo koji drugi način otuđili. 
· Jedan član obitelji mora biti zaposlena osoba s Ugovorom o radu na neodređeno vrijeme
Na jednoroditeljsku obitelj i samohranog roditelja se na odgovarajući način primjenjuju odredbe prethodnog stavka. 
Pravo na potporu ne može ostvariti fizička osoba za koju su u postupku obrade zahtjeva utvrdi da prema Općini Donja Dubrava ima dugovanje po bilo kojoj osnovi. 
Na javni poziv za korištenje mjere iz ovog Programa ne mogu se javiti mlade obitelji koji su u prethodnim godinama već dobile potporu za unapređenje uvjeta stanovanja. 
Sredstva po ovom Programu osiguravaju se iz proračuna Općine Donja Dubrava i dodijeliti će se do ukupnog iskorištenja sredstava. 

4. MJERE POTICANJA RJEŠAVANJA STAMBENOG PITANJA MLADIH OBITELJI 
Mjera 1.: Potpora pri kupnji i rekonstrukciji stambenog objekta radi rješavanja vlastitog stambenog pitanja na području Općine Donja Dubrava 
Potpora se može odobriti pri kupnji stambenog objekta (stana) ili nekretnine u vlasništvu druge fizičke osobe ili pravne osobe osim osoba u krvnom srodstvu podnositelja zahtjeva, njegovog bračnog ili izvanbračnog druga te uz uvjete propisane ovim Programom te kada je podnositelj zahtjeva kupio stan ili rekonstruirao stambeni objekt na nekretnini na kojoj nije živio ni on ni članovi njegove uže obitelji, njegovog bračnog ili izvanbračnog druga te uz uvjete propisane ovim Programom.
Potpora se može odobriti i kod nasljeđivanja nekretnina. 
Ukoliko se radi o nasljeđivanju nekretnine u kojoj do sada živio podnositelj zahtjeva ili član njegove uže obitelji potpora se može odobriti samo u slučaju etažiranja objekta.
Potpora za kupnju stambenog objekta (stana) ili nekretnine pogodne za stanovanje uz opće uvjete propisane ovim Programom, odobrava se uz uvjet da se radi o stambenom objektu (stana) ili nekretnini na području Općine Donja Dubrava. 
U slučaju kupnje stambenog objekta (stana) ili nekretnine pogodne za stanovanje, a uz uvjet da se stambenog objekta (stana) ili nekretnina nalazi na području Općine Donja Dubrava, mlada obitelj može ostvariti jednokratnu potporu pri kupnji nekretnine u iznosu od 3.0000,00 eura, uvećano za 200,00 eura za svako dijete u mladoj obitelji u trenutku prijave na javni poziv. 
U slučaju kupnje stambenog objekta (stana) ili nekretnine koji nije pogodan za stanovanje (odnosno predviđen za rušenje), a uz uvjet da se stambenog objekta (stana) ili nekretnina nalazi na području Općine Donja Dubrava, mlada obitelj može ostvariti jednokratnu potporu pri kupnji nekretnine u iznosu od 3.000,00 eura, uvećano za 200,00 eura za svako dijete u mladoj obitelji u trenutku prijave na javni poziv. 
Uz navedeni iznos potpore Općina Donja Dubrava snosi trošak zbrinjavanja otpada nastao od rušenja objekta koji nije podoban za stanovanje samo u slučaju da je isti razvrstan prema vrstama otpada.
Kupoprodajni ugovor za nekretninu mora biti sklopljen u pisanom obliku i ovjerenog kod javnog bilježnika. 
Kao prihvatljiv trošak po ovom Programu priznaju se troškovi, uz ostale uvjete utvrđene ovim Programom, od 01. siječnja do 31. prosinca prošle godine, a sve u skladu s raspisanim pozivom.
U slučaju kupnje stambenog objekta (stana) ili nekretnine, podnositelj zahtjeva i članovi njegove obitelji moraju prijaviti prebivalište na adresi nekretnine u roku 3 godine od zaključenja ugovora te ga zadržati slijedećih 6 godina od dana potpisa ugovora. 
Podnositelj zahtjeva, odnosno korisnik ove mjere, dužan je po potpisu Ugovora o dodjeli potpore dostaviti Općini Donja Dubrava instrument osiguranja u obliku bjanko zadužnice, izdane u korist Općine Donja Dubrava, na iznos koji odgovara iznosu odobrene potpore uvećanom za 10 % na ime mogućih troškova prisilne naplate. 
Instrument osiguranja se aktivira u slučaju: 
· da podnositelj zahtjeva odnosno korisnik mjere ne prijavi svoje prebivalište članova svoje obitelji u propisanim rokovima, ne izvršava obveze iz ugovora te postupa protivno smislu Javnog poziva raspisanog ovim Programom, otuđi, proda ili daruje nekretninu za čiju kupovinu je primio potporu, 
· ukoliko prebivalište korisnika i članova njegove obitelji nije najmanje 5 godina prijavljeno na adresi nekretnine sufinancirane iz Javnog poziva raspisanog ovim Programom. 
Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 6 godina od dana potpisa ugovora. Unutar razdoblja od 6 godina od dana potpisa ugovora, bjanko zadužnica se može aktivirati radi povrata odobrenih sredstava. 
Korisnik je dužan u razdoblju 6 godina na zahtjev Općine Donja Dubrava dostaviti dokaz o prebivalištu na adresu nekretnine sufinancirane iz Javnog poziva raspisanog ovim Programom.

Mjera 2.: Potpora pri kupnji nekretnine (prazne nekretnine bez objekta pogodnog za stanovanje) i gradnji stambenog objekta (stana/kuće) radi rješavanja vlastitog stambenog pitanja na području Općine Donja Dubrava 
Potpora se može odobriti pri kupnji nekretnine i gradnji stambenog objekta (stana/kuće) u vlasništvu podnositelja Zahtjeva kada podnositelj zahtjeva planira izgraditi stambeni objekt na nekretnini na kojoj nije živio ni on ni članovi njegove uže obitelji, njegovog bračnog ili izvanbračnog druga te uz uvjete propisane ovim Programom. 
Potpora se može odobriti i kod nasljeđivanja nekretnina samo u slučaju kada podnositelj zahtjeva  ili član njegove uže obitelji nije bio prijavljen na naznačenoj adresi.
Podnositelj prijave prilaže račun i dokaze o plaćanju računa za nabavu materijala, izvođenje radova ili opremanje komunalnom infrastrukturom. 
U slučaju gradnje stambenog objekta (obiteljske kuće), a uz uvjet da se građevinsko zemljište odnosno prazna nekretnina nalazi na području Općine Donja Dubrava , mlada obitelj može ostvariti jednokratnu potporu pri kupnji nekretnine i gradnji stambenog objekta (stana/kuće) u iznosu od 3.000,00 eura, uvećano za 200,00 eura za svako dijete u mladoj obitelji u trenutku prijave na javni poziv. 
Prije odobravanja korištenja sredstava u okviru ove mjere Općina Donja Dubrava zadržava pravo provjere i uvida na licu mjesta, svih kriterija o kojima ovisi odobravanje potpore. 
U slučaju kupnje nekretnine i gradnji stambenog objekta (stana/kuće) podnositelj mora biti vlasnik/suvlasnik vlasnik nekretnine na koji se odnosi prijava. Za suvlasnički dio mora priložiti izjavu kojom suvlasnik potvrđuje da je bio suglasan sa radovima i da je upoznat sa podnošenjem prijave za korištenje ove mjere. 
U slučaju kupnje nekretnine i gradnji stambenog objekta (stana/kuće)  podnositelj zahtjeva i članovi njegove obitelji moraju prijaviti prebivalište na adresi nekretnine u roku od 5 godina od prijave početka građenja te ga zadržati sljedećih 10 godina od dana potpisa ugovora. 
Prijava na ovu mjeru je moguća tijekom cijele godine po raspisanom javnom pozivu do iskorištenja sredstava. 
Podnositelj zahtjeva odnosno korisnik ove mjere, dostavlja po potpisu Ugovora o dodjeli potpore, instrument osiguranja u obliku bjanko zadužnice u korist Općine Donja Dubrava na iznos koji pokriva iznos odobrene potpore uvećane za eventualne troškove prisilne naplate. 
Instrument osiguranja se aktivira u slučaju: 
· da podnositelj zahtjeva odnosno korisnik mjere ne prijavi svoje prebivalište i prebivalište članova svoje obitelji u propisanim rokovima, ne izvršava obveze iz ugovora te postupa protivno smislu Javnog poziva raspisanog ovim Programom, 
· otuđi, proda ili daruje nekretninu za čiju gradnju/rekonstrukciju je primio potporu, ukoliko prebivalište korisnika i članova njegove obitelji nije najmanje 10 godina prijavljeno na adresi nekretnine sufinancirane iz Javnog poziva raspisanog ovim Programom. 
Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 5 godina od dana potpisa ugovora. Unutar razdoblja od 10 godina od dana potpisa ugovora, bjanko zadužnica se može aktivirati radi povrata odobrenih sredstava. 
Korisnik je dužan u razdoblju 10 godina na zahtjev Općine Donja Dubrava dostaviti dokaz o prebivalištu na adresu nekretnine sufinancirane iz Javnog poziva raspisanog ovim Programom.




5. POSTUPAK PODNOŠENJA PRIJAVA I NAČIN DODJELE POTPORE 
Javni poziv mladim obiteljima za dostavu prijava za korištenje mjera za pomoć pri rješavanju stambenog pitanja i unapređenje uvjeta stanovanja na području Općine Donja Dubrava objavljuje se u pravilu početkom siječnja tekuće godine za troškove nastale u prethodnoj godini, a otvoren je za podnošenje prijava u trajanju od dva mjeseca. Prijava se može podnijeti tijekom razdoblja trajanja Javnog poziva.
Javni poziv mora sadržavati popis mjera koje mlade obitelji mogu koristiti, popis dokumentacije koju moraju dostaviti za korištenje pojedine mjere, uvjete koje podnositelj mora zadovoljavati da bi bio korisnik mjere i sve ostale značajke pojedine mjere.
Javni poziv se objavljuje na službenim internet stranicama Općine Donja Dubrava i na Oglasnoj ploči Općine Donja Dubrava.
Općinski načelnik Općine Donja Dubrava donosi Odluku o raspisivanju Javnog poziva za dodjelu potpora za unapređenje uvjeta stanovanja mladih obitelji i mladih na području Općine Donja Dubrava u tekućoj godini.
Za potrebu provedbe javnog poziva općinski načelnik Općine Donja Dubrava imenuje tročlano Povjerenstvo za provedbu postupka dodjele potpora za unapređenje uvjeta stanovanja mladih obitelji i mladih na području Općine Donja Dubrava (u daljnjem tekstu: Povjerenstvo).

Ukoliko prijava nije potpuna, može se podnositelja prijave pozvati da u pet (5) radnih dana dopuni prijavu odnosno dostavi manjkave dokumente ili dokumente koji nedostaju. Ukoliko u danom roku podnositelj ne otkloni nedostatak, njegova prijava neće se uzimati u obzir.

Kao prihvatljiv trošak po ovom Programu priznaju se troškovi, uz ostale uvjete utvrđene ovim Programom, nastali od 01. siječnja prethodne godine do 31. prosinca prethodne godine.
Potpora za stambeno zbrinjavanje ne može se dodijeliti mladim obiteljima koje su već ostvarile pravo na stambenu potporu Općine Donja Dubrava po do sada objavljenim javnim pozivima.
S korisnicima koji udovoljavaju uvjetima Programa, općinski načelnik Općine Donja Dubrava zaključuje Ugovor o dodjeli potpore za stambeno zbrinjavanje mladih obitelji, a koja će biti isplaćena do 30. lipnja tekuće godine.

6. KORISNICI POTPORE 
Korisnici mjere iz ovog Programa su mlade obitelji. 
Korisnici mjera po ovom Programu mogu imati prebivalište izvan područja Općine Donja Dubrava pod uvjetom da stambeno pitanje rješavaju na području Općine Donja Dubrava i da će tu imati prijavljeno prebivalište. 
Korisnik koji ostvari poticaj za mjeru iz ovoga Programa nema pravo podnijeti zahtjev za drugu mjeru poticaja za stambeno zbrinjavanje mladih obitelji. 
Iznimno, prednost pri dodjeli potpore radi rješavanja vlastitog stambenog pitanja na području Općine Donja Dubrava imaju mladi poljoprivrednici uz uvjet da su zadovoljili sve uvjete propisane u ovom Programu te koji zadovoljavaju sljedeće uvjete: 
· upisani u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva; 
· nositelj poljoprivrednog gospodarstva nije stariji od 40 godina u godini podnošenja zahtjeva. 
Ovime se želi pružiti veća potpora mladim poljoprivrednicima koji su nedavno prvi put osnovali poljoprivredno gospodarstvo kako bi njihova ekonomska situacija bila stabilnija, sigurnija, neovisnija i stvorila ozračje da formiraju obitelj i ostanu živjeti na području Općine Donja Dubrava. 
7. ZAKLJUČAK 
Ovim Programom nije moguće u cijelosti riješiti ukupnu problematiku demografskog stanja na području Općine Donja Dubrava , ali demografsko stanje ne sagledava se samo kao socijalni problem, već kao integralni dio ukupnog društvenog i gospodarskog razvoja s obzirom da se broj stanovništva, obrazovna i dobna struktura praktički odražava na razvoj svih gospodarskih i društvenih djelatnosti. 
Stoga je posebno naglašeno da se željeni demografski ciljevi ne mogu ostvarivati povremeno, već trebaju biti rezultat kontinuiranog planiranja, uz angažiranje konkretnih financijskih sredstava koja se osiguravaju u Proračunu Općine Donja Dubrava. 
Sredstva za dodjelu potpore po ovom Programu osigurana su u Proračunu Općine Donja Dubrava. 
Ovaj Program stupa na snagu osmog dana od objave u „Službenom glasniku“ Međimurske županije.

KLASA: 024-04/26-01/03
URBROJ: 2109-5-03-26-6
Donja Dubrava, 16.09.2026.

